SL Uradni list Evropske unije C 275/3

Razpis Norveške glede Direktive 94/22/ES Evropskega parlamenta in Sveta o pogojih za izdajo in uporabo dovoljenj za iskanje, raziskovanje in izkoriščanje ogljikovodikov

Razpis za oddajo vlog za izdajo dovoljenj za izkoriščanje nafte v norveškem epikontinentalnem pasu – Triindvajseti razpis za izdajo dovoljenj

(2015/C 275/03)

Norveško ministrstvo za nafto in energijo objavlja razpis za oddajo vlog za izdajo dovoljenj za izkoriščanje nafte v skladu z Direktivo 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (1) (člen 3(2)(a)).

Dovoljenja za izkoriščanje se bodo izdala le delniškim družbam, registriranim na Norveškem ali v drugi državi pogodbenici Sporazuma o Evropskem gospodarskem prostoru (Sporazum EGP), ali fizičnim osebam s stalnim prebivališčem v državi pogodbenici Sporazuma EGP.

Družbam, ki nimajo dovoljenja v norveškem epikontinentalnem pasu, se lahko podeli dovoljenje za izkoriščanje, če so se predhodno kvalificirale za prejem dovoljenja za to območje.

Ministrstvo bo posamezne družbe in družbe, ki bodo vloge oddale kot del skupine, obravnavalo enako. Vlagatelji, ki pošiljajo posamezne vloge, ali vlagatelji, ki so del skupine, ki pošilja skupno vlogo, se bodo šteli kot en vlagatelj za dovoljenje za izkoriščanje. Ministrstvo lahko na podlagi vlog, ki jih oddajo skupine ali posamezni vlagatelji, določi sestavo skupin, ki jim bo izdano novo dovoljenje za izkoriščanje, odstrani vlagatelje iz skupne vloge in doda posamezne vlagatelje ter imenuje izvajalca za take skupine.

Dodelitev deleža v dovoljenju za izkoriščanje bo pogojeno s pristopom imetnika dovoljenja k sporazumu o dejavnostih, povezanih z nafto (Agreement for Petroleum Activities), vključno s sporazumom o skupnem izvajanju in sporazumom o obračunavanju. Če se dovoljenje za izkoriščanje stratigrafsko razdeli, bosta morala imetnika dveh stratigrafsko razdeljenih dovoljenj skleniti tudi posebni sporazum o skupnem izvajanju, ki bo v zvezi s tem urejal odnose med njima.

Imetniki dovoljenja bodo ob podpisu navedenega sporazuma ustanovili skupno podjetje, v katerem bo njihov delež v kapitalu vedno enak deležu, ki ga imajo v dovoljenju za izkoriščanje.

Dokumenti za izdajo dovoljenja bodo temeljili zlasti na zadevnih dokumentih za izdajo dovoljenj za vnaprej določena območja v letu 2014 in 22. razpisa za izdajo dovoljenj. S tem se bo zagotovilo, da bo industrija o pomembnih spremembah okvira obveščena pred oddajo vlog za podelitev dovoljenj.

Merila za podelitev dovoljenj za izkoriščanje

Za spodbujanje dobrega upravljanja virov ter hitrega in učinkovitega raziskovanja in izkoriščanja nafte v norveškem epikontinentalnem pasu, vključno s sestavo skupin, ki jim bo izdano dovoljenje in bodo to omogočile, veljajo naslednja merila za dodelitev deležev v dovoljenjih za izkoriščanje in za imenovanje izvajalca:

(a) vlagatelj pozna geološko sestavo zadevnega geografskega območja in predlaga, kako nameravajo imetniki dovoljenja učinkovito izkoriščati nafto;

(b) vlagatelj ima ustrezno tehnično znanje in lahko predstavi, kako lahko to strokovno znanje aktivno prispeva k cenovno učinkovitem raziskovanju ter po potrebi izkoriščanju nafte na zadevnem geografskem območju;

(c) vlagatelj ima predhodne izkušnje v norveškem epikontinentalnem pasu ali enakovredne zadevne izkušnje iz drugih območij;

(d) vlagatelj ima zadovoljive finančne zmogljivosti za raziskovanje in po potrebi izkoriščanje nafte na zadevnem geografskem območju;

(e) če je vlagatelj pridobitelj dovoljenja za izkoriščanje ali je to bil, lahko ministrstvo upošteva vse oblike neučinkovitosti ali neodgovornosti vlagatelja kot pridobitelja dovoljenja;

(f) dovoljenja za izkoriščanje se bodo v glavnem izdala skupnemu podjetju, v katerem je najmanj en imetnik dovoljenja kot izvajalec izvrtal najmanj eno vrtino v norveškem epikontinentalnem pasu ali ima enakovredne zadevne izkušnje z izvajanjem zunaj norveškega epikontinentalnega pasu;

(g) dovoljenja za izkoriščanje se bodo v glavnem izdala dvema imetnikoma dovoljenja ali več, kadar ima vsaj eden izkušnje iz točke (f);

(h) imenovani izvajalec, ki mu bo izdano dovoljenje za izkoriščanje v Barentsovem morju, je moral kot izvajalec izvrtati najmanj eno vrtino v norveškem epikontinentalnem pasu ali ima enakovredne zadevne izkušnje z izvajanjem zunaj norveškega epikontinentalnega pasu;

(i) za izdajo dovoljenja za izkoriščanje v globokih vodah sta morala imenovani izvajalec in vsaj še en imetnik dovoljenja kot izvajalca izvrtati najmanj eno vrtino v norveškem epikontinentalnem pasu ali imata enakovredne zadevne izkušnje z izvajanjem zunaj norveškega epikontinentalnega pasu. En imetnik dovoljenja za izkoriščanje je moral kot izvajalec vrtati v globokih vodah;

(j) za izdajo dovoljenja za izkoriščanje, za katero se zahteva vrtanje vrtin pod visokim pritiskom in/ali visokimi temperaturami (HTHP), sta morala imenovani izvajalec in vsaj še en imetnik dovoljenja kot izvajalca izvrtati najmanj eno vrtino v norveškem epikontinentalnem pasu ali imata enakovredne zadevne izkušnje z izvajanjem zunaj norveškega epikontinentalnega pasu. Vsaj en imetnik dovoljenja za izkoriščanje je moral kot izvajalec vrtati pod visokim pritiskom in/ali visokimi temperaturami (HTHP).

Bloki, za katere se lahko predložijo vloge

Vloge za dovoljenja za izkoriščanje nafte se lahko oddajo za naslednje bloke ali dele blokov v Norveškem in Barentsovem morju:

6503/1, 2, 4

7132/1, 2, 3, 6

7133/1, 4

7220/9, 12

7221/7, 8, 10

7228/11

7232/10

7234/3, 6, 7, 8, 9, 11, 12

7235/1, 2, 3, 4, 5, 7

7322/3, 7, 9

7323/1, 5, 6

7324/5, 6, 10

7325/2, 3, 4, 5, 6

7332/9

7333/7

7335/1, 2, 3

7336/1

7434/7

7434/8, 9

7435/9, 10, 11, 12

7436/10

Celotno besedilo razpisa, vključno s podrobnimi kartami razpoložljivih območij, je na voljo na spletni strani norveškega direktorata za nafto: www.npd.no

Vloge za dovoljenja za izkoriščanje nafte se predložijo na naslov:

Ministry of Petroleum and Energy P.O. Box 8148 Dep. N-0033 OSLO NORWAY

Dve kopiji je treba predložiti na naslov:

The Norwegian Petroleum Directorate P.O. Box 600 N-4003 STAVANGER NORWAY

Rok: 2. december 2015 ob 12:00 (opoldne).

Dovoljenja za izkoriščanje nafte v okviru 23. razpisa za izdajo dovoljenj v norveškem epikontinentalnem pasu naj bi se podelila pred poletjem 2016.

Delovni program za vsako novo dovoljenje v okviru 23. razpisa za izdajo dovoljenj bo objavljen ob izdaji dovoljenj.

(1) UL L 164, 30.6.1994, str. 3.